ວັນທີ 5 ກັນຍາ, ສະຖານທູດຫວຽດນາມ ປະຈຳຍີ່ປຸ່ນ ໄດ້ຈັດພິທີມອບຂອງຂວັນສົ່ງເສີມການສຶກສາ ໃຫ້ແກ່ນັກເຝິກງານຫວຽດນາມ ຈຳນວນ 48 ຄົນ ເຊິ່ງແມ່ນບັນດານັກເຝິກງານໄດ້ບັນລຸຜົນງານດີເລີດ ໃນການສອບເສັງຄວາມສາມາດດ້ານພາສາຍີ່ປຸ່ນໃນມໍ່ໆນີ້.
ນັກເຝິກງານແຕ່ລະຄົນທີ່ຜ່ານການທົດສອບຄວາມສາມາດດ້ານພາສາຍີ່ປຸ່ນ ແລະ ໄດ້ຮັບໃບຢັ້ງຢືນ ລະດັບ N2 ຫຼື ສູງກວ່າຈະໄດ້ຮັບຂອງຂວັນມີມູນຄ່າ 30,000 ຢວນ (ເກືອບ 6 ລ້ານດົ່ງ) ຈາກມູນນິທິ AEON 1% Club Fund ຂອງບໍລິສັດ AEON ຈຳກັດ.
ກ່າວຄຳເຫັນທີ່ພິທີມອບຂອງຂວັນ ຢູ່ນະຄອນຫຼວງ Tokyo, ທ່ານນາງ ລາມແທັງເຟຶອງ - ອັກຄະລັດຖະທູດສະຖານທູດຫວຽດນາມ ປະຈຳຍີ່ປຸ່ນ ໄດ້ຕີລາຄາສູງບັນດາຄວາມພະຍາຍາມທັງຮ່ຳຮຽນ ແລະ ເຮັດວຽກຂອງນັກເຝິກງານຫວຽດນາມ. ທ່ານນາງອັກຄະລັດຖະທູດສະຖານທູດ ລາມແທັງເຟຶອງ ໄດ້ຫວັງວ່າ ການຮຽນພາສາຍີ່ປຸ່ນໄດ້ດີຈະຊ່ວຍໃຫ້ພວກເຂົາມີປະໂຫຍດຫຼາຍ ໃນການເຮັດວຽກຂອງພວກເຂົາ, ພ້ອມດຽວກັນນັ້ນ, ກໍ່ສາມາດສ້າງເງື່ອນໄຂສະດວກ ໃນການສໍາຜັດກັບວັດທະນະທຳ ແລະ ເຕັກໂນໂລຢີທີ່ກ້າວໜ້າຂອງຍີ່ປຸ່ນໄດ້ຢ່າງງ່າຍດາຍ.
ສ່ວນບໍລິສັດ AEON, ຜູ້ຕາງໜ້າບໍລິສັດ AEON ຈຳກັດ ໄດ້ສະແດງຄວາມຍິນດີທີ່ໄດ້ສະໜັບສະໜູນໂຄງການສົ່ງເສີມການສຶກສາ ຂອງສະຖານທູດຫວຽດນາມປະຈຳຍີ່ປຸ່ນ. ທ່ານຍັງໄດ້ສະແດງຄວາມຫວັງວ່າ ນັກເຝິກງານຫວຽດນາມ ຈະສືບຕໍ່ປັບປຸງທັກສະພາສາຍີ່ປຸ່ນຂອງພວກເຂົາ ເພື່ອສ້າງຜົນປະໂຫຍດໃນການເຮັດວຽກ ແລະ ຊີວິດປະຈຳວັນ.
ຄຳຮຸ່ງ